For tre år siden viste det sig, at hver anden gymnasieelev i Danmark har kopieret og afleveret dele af andres opgaver, de har fundet på internettet.

Nu afslører en undersøgelse, at 10 procent af adspurgte gymnasielever har kammerater, der har betalt for deres opgaver. Fire procent svarer i undersøgelsen, der er foretaget af Danske Gymnasieelevers Sammenslutning (DGS), at andre har skrevet hele eller dele af deres eksamensopgave.

Undersøgelsen kommer samtidig med, at gymnasieelever i disse dage er ved at aflevere deres studieretningsprojekt, det såkaldte SRP. For eleverne er det ekstra vigtigt at få en god karakter ved SRP-opgaven, da denne tæller to gange på eksamensbeviset.